Diari Oficial de la Generalitat Valenciana


Sumari del DOGV 5726, del 18-03-2008 (2008/3271)

ACORD de 19 de febrer de 2008, de la Mesa de les Corts Valencianes, sobre l'encàrrec de gestió I entre les Corts i la Conselleria de Cultura i Esport per a la realització de diverses activitats tècniques en execució del pla d'ampliació de les Corts.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5726

Data del DOGV
:   18-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3271


Data del document
:   19-02-2008

Organisme emissor
:   Corts Valencianes

Tipus de document
:   Acord

Descriptors 

:   * delegació de poders

ACORD de 19 de febrer de 2008, de la Mesa de les Corts Valencianes, sobre l'encàrrec de gestió I entre les Corts i la Conselleria de Cultura i Esport per a la realització de diverses activitats tècniques en execució del pla d'ampliació de les Corts. [2008/3271]  
La Mesa de Les Corts, en la reunió del dia 12 de febrer de 2008, a la vista de les actuacions proposades pel cap del Servei d'Arquitectura de la conselleria de Cultura i Esport amb relació a l'execució i el desenvolupament del pla d'ampliació de Les Corts, va adoptar un acord que en l'apartat 1 autoritza «la Secretaria General per a l'elaboració del document que corresponga per a formalitzar l'encàrrec de gestió al Servei d'Arquitectura de la conselleria de Cultura i Esport per al desenvolupament de la planificació proposada, en què es faran constar expressament els instruments per a garantir el principi de centralització i unitat dels expedients administratius relatius al desenvolupament del pla i els mecanismes de comunicació entre direcció facultativa, Servei d'Assistència Tècnica i Manteniment de Les Corts i empreses adjudicatàries per a l'execució de les decisions que adopten els òrgans rectors de Les Corts».  
La Llei 30/1992, de 26 de novembre, de règim jurídic de les administracions públiques i procediment administratiu comú, regula l'encàrrec de gestió i estableix en l'article 15 que la realització d'activitats de caràcter material, tècnic o de serveis de la competència dels òrgans administratius o de les entitats de dret públic podrà ser encarregada a d'altres òrgans o entitats de la mateixa o de diferent administració, per raons d'eficàcia o quan no es tinguen els mitjans tècnics idonis per a exercir-la. L'encàrrec de gestió no comporta cessió de titularitat de la competència ni dels elements substantius de l'exercici d'aquesta, i és responsabilitat de l'òrgan o l'entitat que fa l'encàrrec dictar els actes o les resolucions de caràcter jurídic que hi donen suport o en què s'integre l'activitat material concreta objecte d'encàrrec.  
Ha quedat acreditat per part de la Secretaria General de Les Corts, mitjançant un document que es troba en l'expedient, que Les Corts no tenen els mitjans personals i tècnics idonis per a la realització de les activitats tècniques que són objecte de l'encàrrec de gestió que es planteja en aquest acord. Consta així mateix que aquests mitjans tècnics, personals i materials, sí que existeixen en el Servei d'Arquitectura de la conselleria de Cultura i Esport de la Generalitat, el qual ha manifestat la plena disponibilitat per a acceptar i executar aquest encàrrec de gestió.  
L'article 15.3 de l'esmentada Llei 30/1992 disposa que «L'encàrrec de gestió entre òrgans administratius o entitats de dret públic que pertanyen a la mateixa administració haurà de formalitzar-se en els termes que establesca la normativa pròpia i, si no n'hi ha, per acord exprés dels òrgans o de les entitats que hi intervinguen. En tot cas l'instrument de formació de l'encàrrec de gestió i la resolució haurà de ser publicat, perquè tinga efecte, en el diari oficial corresponent. Cada administració podrà regular els requisits necessaris per a la validesa dels acords, que inclouran, almenys, esment exprés de l'activitat o les activitats a què afecten, el termini de vigència i la naturalesa i l'abast de la gestió encarregada.» Aquest precepte s'estima aplicable en aquest cas, que comportaria l'adopció d'un acord entre Les Corts i la conselleria de Cultura i Esport, intergrants ambdues de la Generalitat.  
En virtut de tot això, la Mesa de Les Corts, en la reunió del dia 19 de febrer de 2008, ha adoptat el següent  
ACORD  
Primer  
Aprovar la subscripció d'un acord amb la conselleria de Cultura i Esport per a formalitzar l'encàrrec de gestió al Servei d'Arquitectura d'aquesta conselleria de les activitats tècniques següents:  
- Elaborar els documents tècnics que calguen per a iniciar i desenvolupar fins a la finalització els expedients de contractació relatius a les assistències tècniques necessàries, com també els expedients urbanístics o de qualsevol altra naturalesa que calga tramitar, per a l'execució completa del pla d'ampliació de Les Corts i, específicament, del projecte seu de la biblioteca i del projecte seu dels grups parlamentaris.  
- Elaborar els documents tècnics que calguen per a la sol·licitud de les llicències que corresponguen davant l'Ajuntament de València per als treballs de demolició, parcial o interior, en tot cas, per als treballs d'intervenció als edificis de Les Corts al carrer del Salvador de la ciutat de València, i els que calguen per a desenvolupar els expedients de contractació de les obres referides.  
- Assumir la direcció facultativa dels contractes d'assistències que se subscriguen i les obres que s'executen per fer complir el pla d'ampliació de Les Corts i, específicament, del projecte seu de la biblioteca i del projecte seu dels grups parlamentaris.  
Segon  
L'encàrrec de gestió que s'aprova no comporta cessió de titularitat de la competència que correspon a la Presidència o la Mesa de Les Corts per a adoptar les decisions i els criteris jurídics i d'oportunitat que donen suport i contingut a l'activitat tècnica objecte de l'encàrrec. A aquest efecte, els documents tècnics que elabore el Servei d'Arquitectura establiran els mecanismes de comunicació vinculants entre la Presidència i la Mesa de Les Corts, la Secretaria General de Les Corts, el Servei d'Assistència Tècnica i Manteniment i les empreses o els professionals adjudicataris dels contractes corresponents, per garantir el caràcter vinculant de les decisions que s'adopten i hagen d'executar aquestes empreses i professionals.  
Tercer  
Aquest encàrrec de gestió tindrà vigència durant la VII legislatura de Les Corts i es prolongarà fins a un mes posterior a la constitució de la nova cambra, sense perjudici del que puga acordar respecte de l'ampliació del termini la Mesa de Les Corts al venciment.  
Quart  
Autoritzar la Secretaria General de Les Corts, si escau, per a la subscripció de l'acord d'encàrrec de gestió corresponent amb l'òrgan que corresponga de la conselleria de Cultura i Esport, d'acord amb el model que s'adjunta com a annex. Aquest acord, una vegada subscrit, serà publicat en el Butlletí Oficial de Les Corts i el Diari Oficial de la Comunitat Valenciana.  
Cinquè  
Comunicar aquest acord a la conselleria de Cultura i Esport, a l'Àrea d'Assistència Tècnica i Manteniment i a l'Àrea Econòmica de Les Corts a l'efecte que n'adopten les mesures necessàries per a l'execució.  
Palau de Les Corts, València, 19 de febrer de 2008.- La presidenta: María Milagrosa Martínez Navarro. El secretari segon: Antoni Such i Botella.  
ANNEX  
Acord I d'encàrrec de gestió entre Les Corts i la conselleria de Cultura i Esport per a la realització de diverses activitats tècniques en execució del pla d'ampliació de Les Corts  
València, 20 de febrer de 2008  
Reunits  
D'una banda: l'Honrat Sr. Javier Guillem Carrau, lletrat major i titular de la Secretaria General de Les Corts, qui ha estat expressament facultat per a atorgar aquest document per part de la Mesa de Les Corts en la reunió del dia 19 de febrer de 2008.  
I, d'una altra banda: l'Il·lustríssim Sr. Carlos Alberto Precioso Estiguín, sotssecretari de la conselleria de Cultura i Esport, facultat per a aquest acte en virtut de les competències atribuïdes pel Decret 119/2007, de 27 de juliol, del Consell, pel qual s'aprova el reglament orgànic i funcional de la conselleria de Cultura i Esport.  
Ambdues parts es reconeixen recíprocament la capacitat d'obrar i obligar-se en virtut de la representació que ostenten i  
Exposen  
Primer. Les Corts, en virtut d'acord adoptat per unanimitat per la Mesa i, en el si de la Comissió de Govern Interior, per tots els grups parlamentaris, ha acordat dur a terme el pla per a l'ampliació de Les Corts en els diferents immobles que són propietat de la Generalitat i es troben afectats a Les Corts per a desenvolupament de les activitats del parlament.  
Segon. L'execució completa del pla d'ampliació de Les Corts requereix l'elaboració dels documents tècnics i la direcció facultativa que calguen per a iniciar i desenvolupar fins a la finalització els expedients de contractació relatius a les assistències tècniques necessàries i els contractes d'obres corresponents, com també els expedients urbanístics o de qualsevol altra naturalesa que calga tramitar, en compliment del que hi ha disposat en la normativa vigent.  
Tercer. Les Corts no tenen els mitjans personals i tècnics idonis per a la realització de les activitats tècniques descrites en l'apartat anterior i que són l'objecte de l'encàrrec de gestió que es planteja en aquest acord.  
Aquests mitjans tècnics, personals i materials, sí que existeixen a la Sotssecretaria -el Servei d'Arquitectura- de la conselleria de Cultura i Esport, la qual manifesta la voluntat de posar-los a disposició de la cambra a fi de contribuir a la consecució dels objectius prevists en el pla d'ampliació de Les Corts esmentat.  
Per tot això, i d'acord amb l'article 15 de la Llei 30/1992, de 26 de novembre, de règim jurídic de les administracions públiques i del procediment administratiu comú, s'estableix aquest acord d'encàrrec de gestió de conformitat amb les següents  
Clàusules  
Primera. Objecte de l'acord  
És objecte d'aquest acord encarregar al Servei d'Arquitectura de la Sotssecretaria de la conselleria de Cultura i Esport la realització de les activitats tècniques següents:  
- Elaborar els documents tècnics que calguen per a iniciar i desenvolupar fins a la finalització els expedients de contractació relatius a les assistències tècniques necessàries, com també els expedients urbanístics o de qualsevol altra naturalesa que calga tramitar, per a l'execució completa del pla d'ampliació de Les Corts i, específicament, del projecte seu de la biblioteca i del projecte seu dels grups parlamentaris.  
- Elaborar els documents tècnics que calguen per a la sol·licitud de les llicències que corresponguen davant l'Ajuntament de València per als treballs de demolició, parcial o interior, en tot cas, per als treballs d'intervenció als edificis de Les Corts al carrer del Salvador de la ciutat de València, i els que calguen per a desenvolupar els expedients de contractació de les obres referides.  
- Assumir la direcció facultativa dels contractes d'assistències que se subscriguen i les obres que s'executen per fer complir el pla d'ampliació de Les Corts i, específicament, del projecte seu de la biblioteca i del projecte seu dels grups parlamentaris.  
Segona. Contingut de l'encàrrec de gestió  
L'encàrrec de gestió que s'acorda no comporta cessió de titularitat de la competència que correspon a la Presidència o la Mesa de Les Corts per a adoptar les decisions i els criteris jurídics i d'oportunitat que donen suport i contingut a l'activitat tècnica objecte de l'encàrrec.  
A aquest efecte, els documents tècnics que elabore el Servei d'Arquitectura establiran els mecanismes de comunicació vinculants entre la Presidència i la Mesa de Les Corts, la Secretaria General de Les Corts -assistida per un lletrat o una lletrada de Les Corts-, el Servei d'Assistència Tècnica i Manteniment i les empreses o els professionals adjudicataris dels contractes corresponents, per garantir el caràcter vinculant de les decisions que s'adopten i hagen d'executar aquestes empreses i professionals.  
Tercera. Termini de vigència  
Aquest encàrrec de gestió tindrà vigència durant la VII legislatura de Les Corts i es prolongarà fins a un mes posterior a la constitució de la nova cambra, sense perjudici del que puga acordar respecte de l'ampliació del termini la Mesa de Les Corts al venciment.  
Quarta. Finançament  
Els costs que, si escau, es deriven de les activitats tècniques que han de fer-se seran assumits per Les Corts a càrrec del pressupost de la cambra.  
Cinquena. Publicació  
Aquest acord d'encàrrec de gestió haurà de publicar-se, perquè tinga efecte, en el Butlletí Oficial de Les Corts i el Diari Oficial de la Comunitat Valenciana, en virtut del que hi ha disposat en l'article 15.3 de la Llei de règim jurídic de les administracions públiques i del procediment administratiu comú.   
En prova de conformitat, signen en dos exemplars i a un sol efecte aquest acord al lloc i la data més amunt indicats.  
El lletrat major de Les Corts: Javier Guillem Carrau.  
El sotssecretari de la conselleria de Cultura i Esport: Carlos Alberto Precioso Estiguín.